Datasets:

ELRs
/

Ewondo_Bible

Dataset card Viewer Files Files and versions Community

Split (1)

train · 16.8k rows

text stringlengths 1 6.45k
Məlú mə́ enyiŋ mə́ Kenân mə́sə̄ mə́ ngákwí mīm̀bú miǹtɛd ebǔl ai mim̀bú áwôm, ńdɔ ǎ zu wú.
Mahalalêl a ngányiŋ mim̀bú mə̄wóm mə́saman ai mítán, ńdɔ ǎ zu byé Yéred.
Á mvús yə̄ nâ a byé yǎ Yéred, Mahalalêl a ngábad nyǐŋ mīm̀bú miǹtɛd mwom ai məwóm mə́lɛ́, a byé bɔ́n bə́ fám ai ébá bə́ bīníngá.
Məlú mə́ enyiŋ mə́ Mahalalêl mə́sə̄ mə́ ngákwí míḿbú miǹtɛd mwom ai mim̀bú məwóm ébǔl ai mítán, ńdɔ ǎ zu wú.
Yéred a ngáyiŋ mim̀bú mə̄wóm mə́saman ai míbɛ̄, ńdɔ ǎ zu byé Hénok.
Á mvús yə̄ nâ a byé yǎ Hénok, Yéred a ngábad nyǐŋ mīḿbú miǹtɛd mwom, a byé bɔ́n bə́ fám ai ébá bə́ bīníngá.
Məlú mə́ enyiŋ mə́ Yéred mə́sə̄ mə́ ngákwí mīm̀bú miǹtɛd ebǔl ai mim̀bú mə̄wóm mə́saman ai míbɛ̄, ńdɔ ǎ zu wú.
Hénok a ngányiŋ mim̀bú məwóm mə́saman ai mítán, ńdɔ ǎ zu byé Metúsalah;
á mvús yə̄ nâ a byé yǎ Metúsalah, Hénok a ngábad nyiŋ á zēn Zambá mim̀bú miǹtɛd mílɛ́, a byé bɔ́n bə́ fám ai ébá bə́ bīníngá.
Məlú mə́ enyiŋ mə́ Hénok mə́sə̄ mə́ ngákwí mim̀bú miǹtɛd mílɛ́ ai mim̀bú məwóm mə́saman ai mítán.
Ḿból á ngābie məzěn mə́ Zāmbá, ńdɔ a ngádzáŋ, amú Zāmbá á ngāvaa nyé.
Metúsalah a ngányiŋ mim̀bú ǹtɛd ai məwóm mwom ai zamgbál, ńdɔ ǎ zu byé Lámɛk.
Á mvús yə̄ nâ a byé yǎ Lámɛk, Metúsalah a ngábad nyǐŋ mīḿbú miǹtɛd zamgbál ai məwóm mwom ai míbɛ̄, a byé bɔ́n bə́ fám ai ébá bə́ biníngá.
Məlú mə́ enyiŋ mə́ Metúsalah mə́sə̄ mə́ ngákwí mīm̀bú miǹtɛd ebǔl ai mim̀bú mə̄wóm mə́saman ai míbɛ̄, ńdɔ ǎ zu wú.
Lámɛk a ngányiŋ mim̀bú ńtɛd ai məwóm mwom ai míbɛ̄, ńdɔ a zu byé mɔ́n fām.
A yolé nyē dzwé nâ Nóe, ḿból ā dzô nâ: "Ényɔ́ énye ǎ yi bía wóne á miǹdzǔg ai bisíé yā mɔ́ máán máwú á é sí eyɔg Ǹtondôbə nyí."
Á mvús yə̄ nâ a byé yǎ Nóe, ńdɔ̄ Lámɛk a ngábad nyǐŋ mīḿbú miǹtɛd mítán ai məwóm ébǔl ai mítán, a byé bɔ́n bə́ fám ai ébá bə́ bīníngá.
Məlú mə́ enyiŋ mə́ Lámɛk mə́sə̄ mə́ ngákwí mīḿbú miǹtɛd zamgbál ai mim̀bú mə̄wóm zamgbál ai zamgbál, ńdɔ ǎ zu wú.
Nóe a ngábə́ ókalǎ bisəb miǹtɛd mítán éyɔŋ a ngábyé Sɛ́m, Kám ai Yáfɛd.
Ńdɔ̄ á fɔ̄ɔ̄ á ngábɔ̄ nâ, ábōg bod bə́ ngátádi foe á sí ai nâ bəngɔn bə́ ngabyáli yǎ bɔ̄,
ńdɔ̄ bɔ́n bə́ Zāmbá bə́ ngáyén bəngɔn bə́ bod bə́ tɔ̄á ḿbəŋ ńdɔ bə́ ngátə́bə̄ nâ bábɔ̄mī bɔ́, nə́ bə́ bɔ bīníngá bábán.
Ńdɔ̄ hḿ Ńtondôbə a ngádzó nâ: "Ǹsísīm wámā wá sə́ kig tɔbɔ ai mod kɔ́m ésə amú yə̄ nâ a nə miǹson ! Məlú móé mâzu tsígiban bisəb ǹtɛd ai məwóm mə́bɛ̄."
Abǒg tē bimomódō bí bod bí ngábə́ á sí bí tɔ̄á fə ábǒg bɔ́n bə́ Zāmbá bə́ ngázu tɔbɔ ai bəngɔn bə́ bod, bɔ́n bə́ ngábyálī bɔ́ étēde. Ḿbɔ̄ bə́ nə́ bīwōlō bí bǒd yā ókōbá, mwé mábán mə́ nə̄ mwé mə́ dúmá.
Ńdɔ fɔ́ɔ́ Zāmbá á ngáyén naa bəbə̂ bə́ mam bə́ mod bə́ ńtɔ̄á yǎ ábuí á sí, ǹnə́m wóé və ábǔ mə́fəg mə́ nə́ ábē ai alú ai amǒs.
Ǹtondôbə ǎ ngasíngi fɔ́ɔ́ nə̄ dzé é ngábɔ nə́ á kom mod á sí, ǹnə́m ó ḿbə́lə́ fɔ́ɔ́ nye miǹtyé.
Ǹtondôbə nyé nâ: « Mazu mana é bod bə́sə mə ngákom á sí, a tadigi á mod, a kalagan á bīyə́m, ai batsída ai anɔ̌n yā yób, amú masíngī ḿból mə́ ngākom byá. »
Ńdɔ tə́ Nóe sɔ́mbɔ́g ā kə yén mvɔ̄m á mís mə́ Ńtondôbə.
Ndâ bod Nóe hḿ nyī: Nóe a ngábə́ sósōó mod, təge ai atɔ́n á zāŋ m̀mié bod ósə̄ yā ábǒg díé, a wulugu və a zěn Zambá.
Nóe a ngábyé bɔ́n bə́lɛ́: Sɛ́m, Kám ai Yáfɛd.
Sí é ngāman boe á mís mə́ Zāmbá, é mana vəŋan ángōndó.
Á Zāmbá ā bəbə sí e ńtɔ̄á və ebɔ̌l dzóm, amú enyiŋ ésə̄ é ngáman dzúgulan.
Zambá nyé ai Nóe nâ: "Məmaná mə́ édzí ésə é və̄ə̄ á sí mə́ ńkún kwí. Sí ē ńtɔ̄á yǎ və nyindi ású mod, ńdɔ̄ hḿ māzu manǎ nyindi tě ai sí ésə.
Komó árka ai məbám mə́ élé ndamba. O kələ watsíg bitun étēde, ó man wɔ́bɔ̄ ńkam á ńnə̄m étēde ai a ǹsəŋ.
Árka tě, wayi nyé kǒm mongolo mɔ́ miǹtɛd mílɛ́ á ńtīē, mə̄wóm mə́tán á ndam, məwóm mə́lɛ́ á ńkóŋ.
Wayi bəde árka ǹdǐl ó tɔ̄á dzóngolo wɔ́ dá ńkōŋ á yōb. O fudigi árka m̀bɛ́ á ḿfim m̀bɔ́g, eyɔ̌ŋ tē fə wǎkom nyé ngab élɛ́: ényí yǎ sí ényí yǎ zə̄zaŋ, ai ényí yǎ yób.
Tám yén ! mazu lóm ndón məndím á sí nə́ é zu dzáā enyiŋ é dzóm ésə̄ yávəbə á ébā yób ā sī, dzóm ésə̄ yā sí yâzu dzáŋ.
Wǎ bíā nyé byāyi lad ámvōē. Nyíígī á árka, wǎmēn, bɔ́n bóe, nyɔ ńgál ai bəyál bə́ bɔ́n bóe.
Və́və̄ə̄ ekokoma ásə, é dzóm ésə̄ é bə̄lə́ nyɔ́l enyiŋ, wayi kə ai byá á árka bíbɛ̄ bíbɛ̄, nə́ ó nyīī byá, o kələ ai byá ńnōm ai ngál.
Akyaí ánɔ̌n ásə, akyaí tsíd ásə, akyaí atsítsíd ásə̄ yā sí wayi kə ai dɔ́ ǹnóm ai ngál nə́ ó kálā byá bí tála.
Wǎmēn waa nɔŋɔ́ məkyaí mədîga mə́sə, ó kōmə́zán wǎmēn bikǎ yā wāyi dí, wǎmēn ai ǹsámbá wóē ósə."
Ńdɔ̄ Nóe a ngábɔ nálā a maná fɔ̄ɔ̄ dzálā é dzam ásə Zambá á ngābéndē nyé.
Ǹtondôbə nyé ai Nóe nâ: “Nyíígī á árka ai ndâ bod dzoe ésə, amú mə̄ yén naa, á é mvɔŋ bod nyí, wǎ ó nə́ sósōó á mís máma.
Wayi nɔ̌ŋ é tsíd é nə́ təge ai eboe, é bə̄bɛ̄, é bə̄bɛ̄, ǹnóm bân ǹgál; mvág nálā zamgbál; o nɔŋɔ́ fə é tsíd é bə̄gə́ eboe, é bə̄bɛ̄, é bə̄bɛ̄, ǹnóm bân ǹgál;
O bɔ̌ fə dzam də́dā ai anɔ̌n yā yób, á bə̄bɛ̄, á bə̄bɛ̄, ǹnóm bân ǹgál, mvág nálā zamgbál, ḿból yə̄ nâ mvɔŋ e zǎ mān á sí.
Amú mə̄lú áná zamgbál, mayi nɔ́ɔ̄ mvəŋ á sí məmǒs mə̄wóm mə́nyi, məlú fə məwóm mə́nyi, mə́ man wé é byə́m bísə mə ngákom á sí.”
Ńdɔ̄ Nóe a ngáman dzálā é mam mə́sə Ǹtondôbə a ngábéndē nyé.
Nóe a ngábə́ ókalǎ bisəb miǹtɛd mísaman éyɔŋ ndón məndím é ngākwí á sí.
Ású mə́ndím mə́ ndón, ńdɔ̄ Nóe a ngányían á árka, ai nyé ai bɔ́n bóé, ai ǹgál ai bəyál bə́ bɔ́n bóé.
Tsíd míḿfúbán ai tsíd mvid, anɔ̌n ai é dzóm ésə̄ yáfóŋan á sí,
bíbɛ̄ bíbɛ̄, ǹnóm bân ǹgál, ńdɔ̄ bí ngábɛ́d ai Nóē á árka ḿból Zāmbá á ngātə́bəle Nóe.
Nâ, á mvús məlú zamgbál mədulú á maná dzálā sí.
Á ḿbū miǹtɛd mísamǎn yā enyiŋ Nóe, á ngɔn bɛ̌, álú áwômo ai zamgbála, amǒs tē ńdɔ fɔ́ɔ́ bitam bísə̄ yā mod m̀bugulu yób bí ngáyâban, myə̌g ósə̄ yā yób ó búgí.
Ńdɔ mvəŋ é ngánɔ́ŋ á sí məlú məwóm mə́nyi ai məmǒs mə̄wóm mə́nyi.
Amǒs tē bēn ńgɔ̄ Nóe a ngányían á árka bân bɔ́n bóé Sɛ́m, Kám ai Yáfɛd, ai miníngá Nóe, ai biníngá bə́ bɔ́n bóé bə́lɛ́,
ai bíkokoma bísə̄ bí və̄ə̄, tsíd məkyaí mə́sə, mənén ai miǹtɔ́g, kán ánɔ̌n ésə ai é dzóm ésə̄ yáyə́lə.
Ńdɔ̄ bísə̄ bí ngázu ai Nóē á árka, bíbɛ̄ bíbɛ̄ ai é dzóm ésə̄ yáfóŋan á sí ai m̀fəb enyiŋ.
Ńdɔ̄ bísə̄ bí ngáman nyían ḿból Zāmbá á ngātə́bəle Nóe. Ńdɔ Ǹtondôbə a ngáfɛd nyé ḿbɛ̄ á mvús.
Məndím mə́ ngákwí ndón á sí á tâŋ məlú mə̄wóm mə́nyi. Məndím mə́ ngavús, mə́ bə́dē árka á yób á və́ndə́m.
Məndím mə́ ngásoe ezubúg, árka ǎ ngakə a yə́ŋ á mə̄ndím á yōb.
M̀bə̂ ndón məsis a yamán hḿ á sí ésə, miǹkǒl mísə, tɔ émí mīnén, və á mə̄ndím ā sī.
Ńdɔ məndím mə́ ngábɛ́d á yób á tâŋ mongolo mɔ́ áwôm ai mə́tán, mə́ mān yalǐ miǹkǒl.
Ńdɔ̄ é dzóm ésə̄ yáfóŋan á sí é ngáman wú: anɔ̌n, tsíd, tsíd məfan, é dzóm ésə̄ yányugudu á sí ai bod bə́sə.
Ńdɔ fɔ́ɔ́ və́və̄ə̄ ekokoma ásə, é dzóm ésə̄ é bə̄lə́ ḿfəb ényiŋ, édzí ésə̄ yáfóŋan, bísə̄ bí ngáman wú.
Ńdɔ Ǹtondôbə a ngáman sas ényiŋ ésə̄ yā sí: bod, tsíd, ényī ńnén ai ényī ńtɔg, tɔ anɔ̌n yā yób bísə̄ bí mān dzáŋ, Nóe etám énye a kə́ lígi ai ébá bə́ ngábə́ ai nyé a árka.
Ndón məndím é ngātɔbɔ məlú ńtɛd ai məwóm mə́tán á sí.
Ńdɔ̄ Zambá á ngādúgan tsog Nóe ai é tsíd ésə ai biyə́m bísə̄ bí ngábə́ ai nyé á árka. Ńdɔ Zambá á ngābɔ nâ m̀fəb ó fəb á sí, ńdɔ məndím mə́ ngávɔ́bi.
Ńdɔ bitǎm yā ḿbugulu bí ngáfɛdəban ai miǹkɔ́ŋ mí yób mísə, ńdɔ mvəŋ e ngátə́bə,
məndím mə́ ngadúgan á sí ótə̌tə̄g. Á mvús məlú ǹtɛd ai məwóm mə́tán ńgɔ̄ hḿ mə̄ndím mə́ ngásəgan,
ńdɔ̄ á ngɔn zamgbála, álú awômo ai zamgbálā yā ngɔn, ńdɔ̄ árka ǎ kə tə́bə̄ á ńkǒl Ararát á yōb.
Məndím mə́ ngakə mâsəgan və ǹsəgán a kələ kwí ámōs áwômo ai m̀bɔ́g yā ngɔn awômo, ńdɔ abobǒn miǹkǒl á ngáyéne.
Lə́ ngábɔ̄ ha naa, á lod məlú mə̄wóm mə́nyi mə́ ngálod, ńdɔ̄ Nóe a ngáyái wúndi yǎ árka a ngákom,
a woá émgbaŋ á ńsəŋ. Ńdɔ emgbaŋ é ngákwí, é ngakə yáyə̄lə a kələ kwí anə́ mə̄ndím mə́ ngáman və́le á sí.
Nóe a woá fə obə̌ŋ á ńsəŋ, nə á yén kámbā naa məndím mə́ bɔ yǎ anə́ másəgan á sí.
Ḿból óbə̌ŋ ó ngábɔ təge yén é vóm wátə́le məkǒl, ńdɔ̄ ó ngádúgan á árka étē, amú məndím mə́ ngáman dzálā sí ésə. Ńdɔ̄ Nóe a ngásám wɔ́ a dudú óbə̌ŋ á árka étē.
Ńdɔ̄ Nóe a ngábad yangǎ mə̄lú zamgbál, nâ a dúgan woá obə̌ŋ á ńsəŋ.
Ńdɔ obə̌ŋ ó ngákə dúgán sɔ́ ngōngógə́le, ó bə́gə́ mān nyūmán ǹtsáb élé ânyu. Ńdɔ̄ Nóe a ngáyəm nâ məndím mə́ man yǎ səgan á sí.
A dúgán tə́ fə yangǎ ha məlú zamgbál, ńdɔ ǎ zu woá óbə̌ŋ á ńsəŋ; obə̌ŋ təge fə bǎd sɔ́.
Nâ, á ḿbú miǹtɛd mí saman ai m̀bɔ́g yā enyiŋ Nóe, ámōs ósú yā ngɔn osú, ńdɔ məndím mə́ ngáman və́le á sí. Nóe a yáí ǹdǐl yā árka, a lə́mbə́ ǎ ńtāā nâ məndím mə́sə̄ yā sí mə́ man yǎ və́le.
Á ngɔn bɛ̌, álú mə́wóm mə́bɛ̄ ai zamgbála, sí ē ńtɔ̄á yǎ ńkōd á kə́ŋə́lé.
Ńdɔ̄ hḿ Zāmbá á ngākɔ́bɔ ai Nóe nâ:
"Kwíg á árka, mína nyɔ ńgál ai bənyɔ bɔ́n,
ai bəyál bábán, kúlígī fə̄ tsíd ésə byéán abuí bɔ́n, mǐ foě fə.
Ńdɔ̄ Nóe a ngákwí ai bod bə́sə;
ai tsíd ai biyə́m bíé bísə.
Ńdɔ̄ Nóe a ngálóŋ Ńtondôbə alatâr, a tɔ́bɔ́ á é tsíd ésə̄ é nə̄ ḿfūbán ai ânɔ̄n ásə á ngábə́ təge ai eboe a nyɔ́l, a mǎn bya tum á ndóan âlatâr, ású mə̄túnuŋa.
Ǹtondôbə a sɔ́ hḿ wóg mə́túnuŋa má ḿbəŋ, ǎ ngakɔ́bɔ á ńnə̄m wōé étē naa: “Mǎngābǎd kig fə yɔg sí tɔ eyɔŋ, ású mod, amú miǹtsogán yā ńnə́m mod myâkə hə ábē, a tádigi ámɔ̄ngɔ́ díé; mǎngābǎd kig fə ndáman é byə́m bí və́və̄ ḿból mə̄ ngábɔ.
Ńtíé ósə sí dzɔɔ e ngə́lə́, bibəbɛga ai məkwé bīdí, avə́b ai ndúgúdu, esəb ai mvəŋ, alú ai amǒs, byángāmǎn kig.”
Ńdɔ̄ fɔ́ɔ́ Zāmbá á ngávə́ Nóe ai bɔ́n bóé ńtótōmaamaa nyé ai bɔ̄ nâ: «Foeán mvɔŋ, mǐ bui, mǐ dzálā sí. »
Byə́m bísə byâyi mína kɔ̌n wɔ̄ŋ: tsíd məfan, ai anɔ̌n yā yób, ai batsída ásə yǎ sí, ai kɔ̌s yā máŋ; makalan mínā byə́m bítē bísə á mɔ́.
É dzóm ésə̄ yáfóŋan, é dzóm ésə̄ é bə̄lə́ ényiŋ á nyɔ́l, mavə́ mínā dzɔ́ nə́ mǐ dí; tɔ bibəbɛga, mavə́ mínā dzóm ésə.
Dá, myǎyǐ kig dí tsíd ai ǹsísīm wóé ósə, nálā wátian nâ məkǐ móé.
Myǎyi bi ńkad ábə ma ai məkǐ mə́ mod. Tsíd ésə yayi kad ai mɔ́, mod a yi bi ńkad ai məkǐ mə́ mānyāŋ, mayi sílī mod ndɔ́ŋ yǎ məkǐ mə́ mod.
Ényɔ́ á sōé məkǐ mə mod á sí, mod m̀fə́ nyé a yi soe éḿmōé á sí, amú Zāmbá á ngákom mod a fulugan ai nyé.
Ḿfág wáán, mǐ bui, mǐ dzálā sí, mǐ dzóē fə dzɔ̌. »
Zambá nyé ai Nóe ai bɔ́n bóé naa:
« Ńdɔ̄ hḿ māzu lad ámvóé dám ai mínā ai mvɔŋ bod dzǎn,
ai é dzóm ésə é və̌ á é tɔ̄á ai mínā: anɔ̌n, biyə́m, tsíd məfan ésə̄ yā é tɔ̄á ai mínā, ai é dzóm ésə̄ é ngákwí á árka ai məkyaí mə tsíd mə́sə̄ yā sí.
Mazu lad ámvóé dám ai mínā, tɔ ekokoma dzyá yā é və̄ə̄ yâyǐ kig bǎd wú ndón məndím, ndón məndím yāyǐ kīg fə ndámǎn sí. »
Zambá nyé nâ: « Ndəm amvóé nyi matə́le á zāŋ dzam ai mínā, ai é dzóm ésə é və̄ə̄, á é tɔ̄á ai mínā, ású é ngongǒ bod ésə̄ yázu.
Ńdɔ mafudi ǹtútūm á yób, ńgɔ̄ wáyi bɔ̌ ndəm amvóé á zāŋ dzam ai mínā.